
1.
התובע פנה לנתבע, וביקש להכיר באירוע לבבי ("דום לב") אשר ממנו  סבל ביום 28/08/08– 
כתאונת עבודה, ולשלם לו דמי פגיעה.

לטענתו – קדם לאירוע הלבבי לחץ נפשי ניכר שנבע מויכוח סוער בענייני התחשבנות כספית 
עם קבלן לו סופקה עבודה ע"י התובע, בשם מחאמיד קאסם (להלן:"הקבלן") , והלה סירב 
לשלם לו כספים 
להם ציפה, ועל כן יש להכיר בקשר הסיבתי בין האירוע הלבבי לבין הדחק 
הנפשי המתואר.

תביעתו נדחתה ע"י הנתבע, מהנימוק שלהשקפת הנתבע לא אירעה לו כל תאונת עבודה, ולא 
אירע לו כל אירוע חריג.

מכאן התביעה שבפנינו.
2.
על מנת שאירוע לבבי מהסוג בו עסקינן, יוכר כתאונת עבודה, מן ההכרח לקבוע קודם כל , קיומו של אירוע חריג בחיי עבודת המבוטח המצדיק מינוי מומחה רפואי. 
על פי ההלכה הפסוקה, לאירוע חריג ייחשב דחק נפשי בלתי רגיל בחיי העבודה, התרגזות למשל, או מאמץ גופני יוצא דופן.
בענייננו,  טוען התובע לאירוע חריג מן הסוג הראשון. 
"אין ספק, כי קביעת חריגות הדחק הנפשי, או עוצמת ההתרגזות, צריכה להיבחן סובייקטיבית אצל האדם בו מדובר.
משאין בית הדין, לצערו, בוחן כליות ולב ואין הוא יודע המתרחש בנפש האדם, אף הבחינה הסובייקטיבית להתרגזות בעוצמה חריגה טעונה ראיות אובייקטיביות ואין די לענין זה בעצם אמירת המערער, כי התרגז התרגזות חריגה" (וראו  עב"ל 458/99 - פלבסקי מאיר - המל"ל , ניתן ביום 11/03/02 , וכן עב"ל 0176/99 , גרץ דניאל  המל"ל , ניתן ביום 16/07/02). 
עלינו לבדוק, אם כן, האם בנסיבות המקרה דנן, הרים התובע את נטל ההוכחה המוטל עליו – לשכנענו בדבר קרות אירוע חריג בשגרת עבודתו.
3.
לאחר ששמענו את עדותו של התובע, וכן את עדותם של הקבלן שעימו, על פי הנטען, 
התרחש הויכוח שלאחריו הופיע האירוע הלבבי, וכן את עדותה של אחותו של הקבלן 
שנכחה במעמד השיחה בין התובע לקבלן, ועיינו במסמכים 
שהוצגו בפנינו, באנו לידי 
המסקנה שהתובע לא הרים את נטל הראיה המוטל עליו, ולא הוכיח כי התקיים האירוע 
החריג בעבודה כנטען על ידיו, וזאת מהנימוקים המצטברים שדלקמן -  

א.
אין חולק כי התובע ביקר בביתו של הקבלן ביום 28/08/08 בשעות הערב, 


ובדרך מבית הקבלן לביתו הופיעו סימני האירוע הלבבי והוא הובהל לבית החולים 

באמבולנס.
כבר האמבולנס נרשם ע"י הפרמדיק מפיו של התובע כי  – "בתקופה האחרונה נתון 
ללחצים על רקע אישי", ואין זכר לויכוח סוער בענייני עבודה.
התובע התקבל בחדר המיון ובאנמנזה שנגבתה ממנו נרשם שבאותו היום חש ברע 
וסבל מכאבים בחזה עוד בשעות הצהרים (דהיינו עובר לפגישה עם הקבלן), ואלה 
חלפו והופיעו שוב בנסיעה מבית הקבלן לביתו.
גם באנמנזה שנגבתה מהתובע יומיים לאחר קבלתו לבית החולים – אין זכר 
להתרחשות אירוע חריג כלשהו.




"העובדה, כי המערער לא סיפר לצוות הרפואי בבית החולים, על כל אירוע חריג 

בעבודתו, תומכת במסקנה, כי לא אירע אירוע כזה, או שהוא לא ייחס חשיבות ולא 

קישר את האירוע בעבודה - להופעת האוטם".



"יתר על כן, משקלה של האנמנזה בבית החולים, היא נושא משמעותי בהליכים 

בתביעות בהם המוסד לביטוח לאומי הוא צד, משום שהזקקות לרישומי בית 

החולים באה מתוך ידיעה פרי הנסיון, כי רישומים אלה מהימנים ומדוייקים. לענין 

זה יש חשיבות לעובדה, כי המבוטח לא סיפר לרופאים בביה"ח על הארוע 


בעבודה".

(וראו בנדון את פסה"ד דב"ע שן/0-105 בן זאב - המוסד לביטוח לאומי ; דב"ע נב/0-32 יהושע פריד - המוסד לביטוח לאומי, וכן דב"ע נו/0-153 יצחק כהן - המוסד לביטוח לאומי ; דב"ע מט/0-12 המוסד לביטוח לאומי - הירשהורן פד"ע כ' 349).
ב.
אזכורו של אירוע בעבודה הופיע לראשונה ביום 06/08/09, כשנה לאחר המועד בו אירע האירוע הלבבי, ואז נרשם בכרטיסו הרפואי "האירוע אירע אחרי פגישה עם הנהלה, יקבל תעודה לנפגע תאונה"...

כרקע, יצויין שתביעת התובע למל"ל הוגשה ביום 20/06/09, והוכנה ע"י עורך דינו, ללמדנו שזמן קצר עובר למועד הראשון שבו דיווח על אירוע בעבודה קיבל יעוץ משפטי.
ג.
בפני בית הדין נשמעה גם עדותם של הקבלן ושל אחותו.

שניהם טענו כי לא היה כל עימות בנושאים כספיים בערב בו התרחש האירוע הלבבי, ווודאי שלא ויכוח סוער.

לדבריהם, השיחה נוהלה באוירה טובה והתובע היה נינוח ורגוע במהלכה, וגם בצאתו מהבית לא ניכר בו מתח מיוחד , והקבלן אף ציין שלו היה מתרשם שהתובע נסער במיוחד , לא היה נותן לו לנסוע במצב כזה.

עדותם, שסותרת באופן מוחלט את גרסת התובע, היתה עקבית, ולא מצאנו (וגם לא הופננו) לסיבה מדוע יבחרו שניהם שלא לתאר את הנסיבות לאשורן. 
4.
סיכומו של דבר , ונוכח האמור לעיל , במצטבר , אנו קובעים כי לא הוכח בפנינו כי לאירוע 
הלבבי אשר ממנו סבל התובע , גרם אירוע חריג כלשהו בחיי העבודה שלו.


אשר על כן , דין התביעה שבפנינו – להדחות


בנסיבות העניין – אין צו להוצאות.
5.
במידה ומי מהצדדים יבקש לערער על פסק דיננו זה ,  עליו להגיש ערעור לבית הדין הארצי לעבודה בירושלים וזאת בתוך 30 יום מיום קבלת עותק פסק הדין. 
5129371
ניתן היום,  כ"ט שבט תשע"ב, 22 פברואר 2012, בהעדר הצדדים. 

נוסח מסמך זה כפוף לשינויי ניסוח ועריכה
בעניין עריכה ושינויים במסמכי פסיקה, חקיקה ועוד באתר נבו – הקש כאן

